
	Η Πήλινη Χορεύτρια

ποιητικό βιβλίο
της Τασούλας Καραγεωργίου

Στο Σπίτι της Κύπρου

Την Τρίτη 10 Δεκεμβρίου 2019 παρουσιάστηκε στο Σπίτι της Κύπρου το  ποιητικό  βιβλίο της Τασούλας Καραγεωργίου «Η Πήλινη Χορεύτρια» που κυκλοφορεί από τις Εκδόσεις Γαβριηλίδης.  
Φωτίζοντας τη σχέση του ποιητικού έργου της Τάσουλας Καραγεωργίου με την παράδοση αφενός και τον μοντερνισμό αφετέρου, τον τρόπο με τον οποίο ο μύθος και οι αρχετυπικές μορφές του νοηματοδοτούν εκ νέου το ποιητικό κείμενο, εστίασαν το ενδιαφέρον τους οι τρεις ομιλητές, Έλλη Φιλοκύπρου, Καθηγήτρια της Νεοελληνικής Φιλολογίας του Εθνικού και Καποδιστριακού Πανεπιστημίου Αθηνών, Κώστας Μπαλάσκας, δ.φ., Επίτιμος Σύμβουλος του  Παιδαγωγικού Ινστιτούτου και Αντώνης Μαστραπάς, δ.φ., ιστορικός, αρχαιολόγος, Γενικός Γραμματέας της Πανελλήνιας Ένωσης Φιλολόγων.  

Την ποιήτρια, τους ομιλητές και τους παρευρισκόμενους καλωσόρισε η Μορφωτική Σύμβουλος της Κυπριακής Δημοκρατίας κ. Νάντια Στυλιανού.

Η εκδήλωση ολοκληρώθηκε με την απαγγελία ποιημάτων από την ίδια την ποιήτρια.
--------------------------------------------------------------
Η Τασούλα Καραγεωργίου γεννήθηκε στην Αλεξάνδρεια της Αιγύπτου το 1954. Από το 1981 έως το 2015 υπηρέτησε ως φιλόλογος στη Δημόσια Μέση Εκπαίδευση. Εξέδωσε οκτώ ποιητικά βιβλία, ένα βιβλίο με λυρικά αφηγήματα, μία μονογραφία, ένα παραμύθι και μία συλλογή δοκιμίων για την ποίηση και τη διδασκαλία της. Έχει κάνει μεταφράσεις αρχαίας ελληνικής λυρικής ποίησης και έχει συμμετάσχει στη συγγραφή και επιμέλεια σχολικού εγχειριδίου. Είναι κάτοχος διδακτορικού διπλώματος στην κλασική φιλολογία. Ποιήματά της έχουν μεταφρασθεί στα Αγγλικά, στα Γερμανικά, στα Βουλγάρικα και στα Ισπανικά. Άρθρα και δοκίμιά της για την ποίηση έχουν δημοσιευθεί σε Πρακτικά Επιστημονικών Συνεδρίων, σε ημερήσιες εφημερίδες και σε λογοτεχνικά και φιλολογικά περιοδικά. Είναι Πρόεδρος της Πανελλήνιας Ένωσης Φιλολόγων, μέλος της Εταιρείας Συγγραφέων, του Κύκλου των Ποιητών και της Εταιρείας Παπαδιαμαντικών Σπουδών. Από το 2007 έως και σήμερα διδάσκει Νεοελληνική Ποίηση στο Ποιητικό Εργαστήρι του Ιδρύματος Τάκης Σινόπουλος.

